Amasomo – 27th January 2018
OLUYIMBA OLW’AMAYINGIRA Zab. 95, 1 – 6
Omukama mumuyimbire oluyimba oluggya, kubanga yakola ebyewuunyisa. Yayoleka obutuufu bwe mu maaso g’amawanga.
ESSOMO I
Naayonoona eri Katonda.
Bye tusoma mu kitabo ekyokubiri ekya Samweli. (12, 1 – 7a, 10 – 17 – 27)
Mu nnaku ezo, Omukama n’atuma Natani omulanzi eri Daudi. N’ajja gy’ali n’agamba nti: Abantu babiri baali mu kibuga kimu: omu nga mugagga, omulala mwavu tiyalina kantu, mpozzi akaliga kamu kokka akaluusi, akatono ke yali yeegulidde. Yakaliisa, ne kakulira omumwe wamu n’abaana be, nga kalya ku mmere ye, kanywera ku lwendo lwe, kaamusulanga ku kifuba, nga kali nga muwala we. Omugagga bwe yalaba omutambuze azze ewuwe, gaamulema okukwata ku ndiga oba ku nte ezize n’azittira omutambuze eyamutuukirira, e yaddira kaliga ka mwavu ng’akafumbira mugenyi we. Daudi n’asunguwalira omusajja oyo. N’agamba Natani, nti: Ndayidde Omukama! Omusajja eyakola ekyo asaana kufa! Endiga emu agigatte endiga nnya, olw’okukola ekifaananyi kityo; talina mutima gusaasira! Awo Natani n’agamba Daudi, nti: Ggwe musajja oyo! Kale nno ekitala tikigenda kubula mu Nju yo, onjooze nnyo; okutwala muka Uriya Omuhittite n’omufuula mukazi wo. Bw’ati bw’agamba Omukama; Nja kusitula akabi kakujjire nga kava mu nju yo mwennyini; nja kuddira bakazi bo nga naawe olaba, mbawe munno, alyebaka ne bakazi bo ng’enjuba eno etunula eti! Ggwe wakola mu nkukutu, nze kino nja kukikola nga Yisraeli yenna alaba, n’enjuba ng’etunula eti: Daudi n’agamba Natani nti: Ekibi nnakikola Mukama! Natani n’agamba Daudi, nti: Omukama naye Yisraeli yenna akusonyiye ekibi kyo, tojjja kufa! Kyokka olw’okuba ojooze Omukama ng’okola ekigambo ekyo, omwana akuzaaliddwa ajja kufa. Awo Natani n’adda ewuwe! Omukama n’akuba omwana, muka Uriya gwe yali azaalidde Daudi n’alwala nnyo. Daudi n’awolereza nnyo omwana eri Omukama, n’asiibira ddala nnyo, n’adda eka n’amala ekiro kyonna ng’agalamidde ku ttaka ejjerereere nga yeebisse kkutiya. Abaami ab’omu maka ge ne bajja ne bamwetooloola okumusitula, ave wansi, ye n’agaana, n’emmere n’atagirya. Ebyo Omukama y’abyogera.
OLUYIMBA OLW’OKWEBUULIRIRA: Zab 50, 3 – 4, 5 – 6a, 12 – 13, 14 – 17
EKIDDIBWAMU: Ntondamu omutima omutukuvu, ayi Katonda
Ntondamu omutima omutukuvu, ayi Katonda, ozze buto mu nze, omwoyo omugumu. *Tonzigyanga mu maaso go kunkasuka eri, n’omwoyo gwo omutukuvu togunzigyangako. Ekidd.
Nziriza essanyu ery’obulokofu obwo, onkakase mu mwoyo ogwewaayo. *Ndiyigiriza ababi amakubo go, n’aboonoonyi ne bakyukira gy’oli. Ekidd.
Mponya mu kibonerezo eky’omusaayi, ayi Katonda. Katonda omulokozi wange. *Ayi Mukama, emimwa gyange oligyasamya, n’akamwa kyange kalimanyisa ettendo lyo. Ekidd.
OKWANIRIZA EVANJIRI
Alleluya. Patri nnyini ggulu n’ensi nkutendereza, kubanga ebyo wabibikkulira abatene. Alleluya.
EVANJIRI
Ogamba ono muntu ani? Olaba omuyaga n’ennyanja bimuwulira.
Ebigambo by’Evanjiri ya Mukama waffe Yezu Kristu ebivudde mu Marko. (4, 35 – 41)
Mu budde buli, obudde bwe bwawungeera, Yezu n’abagamba nti: Tuwunguke, tulage eri emitala w’ennyanja. Bwe baamala okusiibula ekibiina ne bamutwala nga bw’abadde mu lyato, n’amato amalala ne gagenda naye. Omuyaga mungi ne gujja, amayengo ne gayiika mu lyato, eryato ne lijjula amazzi. Ye yali yeebase mu kiwenda ku kigugu; ne bamuzuukusa, ne bamugamba nti: Muyigiriza, tofaayo ng’olaba tufa? N’agolokoka, Omuyaga n’aguboggolera, n’ennyanja n’agigamba nti: Sirika, towuuna! Omuyaga ne gukoma, ne guba mulaala nnyo. N’abagamba nti: Mutidde ki? Timunnafuna kukkiriza? Ne batya n’okutya kungi; ne bagambagana nti: Ogamba ono muntu ani? Olaba omuyaga n’ennyanja bimuwulira? Ebyo Omukama y’abyogera.
knc_Latn lug_Latn lug_Latn tpi_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn kin_Latn lug_Latn lug_Latn lug_Latn